לאחר יציאת משחק הווידאו "The Last of Us" לשוק בשנת 2013, זכויות העיבוד הקולנועי שלו נרכשו, אך ניסיונות ההפקה כשלו ונזנחו. במרץ 2020, רשת "HBO" הכריזה שהיא עובדת על פיתוח עיבוד טלוויזיוני, שעתיד לעבד את אירועי המשחק הראשון, עם אפשרות בפוטנציה לעבד גם מספר חלקים ממשחק ההמשך שלו, "The Last of Us Part II", שיצא לשוק במהלך שנת 2020. לצד ההכרזה שהעיבוד הטלוויזיוני יופק על ידי דרוקמן, קרייג מאזין נבחר לסייע בכתיבת והפקת הסדרה, בעוד שהמפיקה קרולין שטראוס ונשיא "Naughty Dog", אוון וולס הוכרזו כמפיקים בפועל. נוסף על כן, הוכרז שהמלחין גוסטבו סנטולוללה, שהלחין את המוזיקה עבור שני המשחקים ועבור חבילת ההרחבה "The Last of Us: Left Behind", ילחין את המוזיקה עבור הסדרה. הסדרה מופקת בשיתוף פעולה בין חטיבת הטלוויזיה של סוני, "פלייסטיישן הפקות", "Naughty Dog", ו-"Word Games"; סדרה זו עתידה להיות הראשונה בהפקת "פלייסטיישן הפקות".
ביוני 2020 הוכרז שהבמאי יוהאן רנק יפיק בפועל את הסדרה ואף יביים את פרק הפיילוט. עם זאת, בנובמבר 2020 דווח על עזיבתו של רנק את בימוי הסדרה בעקבות בעיות בלוח הזמנים שלו. ב-20 בנובמבר 2020, "HBO" הזמינה רשמית את הסדרה, ונודע שאסאד קיזילבאש מ"פלייסטיישן הפקות" וקרטר סוואן יצטרפו לצוות ההפקה כמפיקים בפועל. בינואר 2021 חברת ההפקה "The Mighty Mint" הצטרפה להפקת הסדרה, ואושר רשמית שהבמאי קנטמיר בלגוב יביים את פרק הפיילוט במקום רנק. דרוקמן תיאר את בלגוב כ"במאי מבריק שחולק את אהבתנו למסע של ג'ואל ואלי". לדברי המפיק בפועל ושותפו המקצועי של בלגוב, אלכסנדר רודניאנסקי, הבמאי היה מעוניין כבר כמה שנים לעבוד על עיבוד המשחק למסך. רודניאנסקי אישר כי בלגוב יביים מספר פרקים בסדרה, וטען כי תוכנית ההפקה היא לפרוש את העלילה על מספר עונות.
כתיבה.
במקביל להכרזה על פיתוח הסדרה, דווח שמאזין ודרוקמן יהיו אמונים על כתיבת התסריטים לסדרה. מאזין אמר כי השינויים שיוכנסו לעיבוד הטלוויזיוני "נועדו למלא דברים ולהרחיב אותם, לא לבטל אלא להעצים"; מאזין אף ציין כי יהיה ניתן להוסיף לסדרה תכנים וחומר שהוסרו מהמשחק. דרוקמן ציין כי חלק מהתסריטים של התוכנית יעשו שימוש ישיר בדיאלוגים מהמשחק, בעוד שאחרים יחרגו בצורה משמעותית יותר; וחלק מקטעי הפעולה של המשחק ישונו כך שיהיה יותר מיקוד בדרמה ובמערכת היחסים בין הדמויות, לבקשתה של "HBO". בנוסף, דרוקמן אישר שהסדרה תכלול גם את הקליקרים, זן של יצורים הנגועים בזן מוטציה של פטריית הקורדיספס, שהופיעו במשחקי הווידאו.
ליהוק.
לקראת יום האישה הבינלאומי ב-8 במרץ 2020, אישר דרוקמן שהסדרה תכלול מספר גדול מהדמויות הנשיות שהופיעו במהלך המשחקים, כולל דמויותיהן של אלי, ריילי, טס, מרלין ומריה. ב-10 בפברואר 2021, דווח על ליהוקם של פדרו פסקל ובלה רמזי לדמויותיהם של ג'ואל ואלי. ב-15 באפריל 2021, דווח שהשחקן גבריאל לונה לוהק לצוות השחקנים הראשי ויגלם את דמותו של טומי, אחיו של ג'ואל.
צילומים.
על פי גילדת הבמאים של קנדה והברית הבינלאומית של עובדי הבמה התיאטרלית, צילומי הסדרה יתקיימו בקלגרי, אלברטה, קנדה מ-5 ביולי 2021 ועד ל-8 ביוני 2022. לדבריו של רודניאנסקי, העבודה על הפרקים אותם בלגוב יביים, עתידים להסתיים עד לסוף שנת 2021.
Live from Clear Channel Stripped 2008
Live from Clear Channel Stripped 2008 הוא אלבום הופעה של הזמרת-יוצרת האמריקאית טיילור סוויפט. האלבום יצא לאור ב-23 באפריל 2020 על ידי חברת התקליטים ביג משין רקורדס.
מכירות.
האלבום עצמו מכר כ-33 יחידות בארצות הברית והגיע למעל כ-6,000 צפיות בשירי האודיו של האלבום ביוטיוב בשלושת הימים הראשונים. ההצלחה המסחרית הדלה יוחסה לקריאתה של סוויפט להחרים את האלבום במדיה החברתית; האלבום עצמו לא נכנס לאף אחד ממצעדי הבילבורד.
את האלבום הוציאו שלא בהסכמתה של סוויפט, אך היות שהיה חוזה בינה לבין ביג משין רקורדס, הוחלט כי האלבום ייצא לאור ויהיה חלק מהדיסקוגרפיה שלה. בעקבות כך, קראה סוויפט להחרים את האלבום ולא להאזין לו או לרכוש אותו והכישלון המסחרי שלו היה מכוון מראש לבקשתה.
קבוצת נובו נורדיסק
קבוצת נובו נורדיסק (באנגלית: Team Novo Nordisk) היא קבוצת אופני כביש אמריקאית בדרג ה-UCI ProTeam, השני בחשיבותו לקבוצות. הקבוצה נתמכת על ידי חברת התרופות הדנית נובו נורדיסק, וידועה בשל מדיניות הרכש שלה, כשכל אנשי הרוכבים מאובחנים עם סוכרת מסוג 1, וגם מספר אנשי הצוות של הקבוצה, שביניהם הדירקטורים, מאובחנים עם מחלה זו.
היסטוריה.
הקבוצה נוסדה בשנת 2008 בידי פיל סוטרלנד וג'ו אלדריג, ונקראה "Team Type 1", במטרה לתת לרוכבים שמאובחנים עם סוכרת להגיע לרמות הגבוהות ביותר של הספורט. בשנת 2010 הפכה הקבוצה למקצוענית, כשעלתה לסבב הפרו קונטיננטל, השני בחשיבותו לקבוצות. באותה העונה הקבוצה גם עלתה מדרגה מבחינת רכש, כשצירפה לזלו בודרוגי, וב-2011 צירפה את אלכסנדר אפימקין, שלבש בעבר את החולצה הצהובה בטור דה פראנס, וזו הייתה הקבוצה האחרונה שאפימקין רכב בה.
ב-2013 הפכה קבוצת נובו–נורדיסק לקבוצה המקצוענית היחידה בעולם שכל רוכביה מאובחנים עם סוכרת. ב-2015 קיבלה הקבוצה הזמנה למונומנט מילאנו - סן רמו, ומאז היא בקביעות למרוץ וזה המרוץ הבכיר ביותר בה היא משתתפת.
אפרים דפני
אפרים (אפרא) דפני (26 באפריל 1911 – 21 בנובמבר 1992) היה מראשוני קיבוץ עין גב, מפקדו במלחמת העצמאות ומצנחני היישוב.
ראשית חייו.
נולד בזגרב, שהייתה אז באימפריה האוסטרו-הונגרית בשנת 1911, בשם אלפרד קאנט (Alfred Kandt), למקסים-משה ורגינה-רחל קאנט (Kandt). לאחר מלחמת העולם הראשונה הייתה זגרב בממלכת יוגוסלביה. בעת שירותו בצבא יוגוסלביה סיים קורס קצינים ושירת כקצין פרשים.
השתתף במכביה השנייה ב-1935 כחבר בנבחרת האתלטיקה של הכח וינה, ועם סיומה נשאר כחלוץ בארץ ישראל. המשיך להיות ספורטאי פעיל באתלטיקה קלה בארץ, השתתף בתחרויות אתלטיקה בארץ, ואף זכה במדליות בריצות למרחקים בינוניים.
דפני היה מראשוני קיבוץ עין גב שהוקם ב־1937 כנקודת יישוב יהודי בודדה ומנותקת בחופה המזרחי של הכנרת.
היה במשך כשנה מנהל חברת השייט על הכנרת, אשר קיימה את עיקר הקשר וההספקה בין עין גב לבין טבריה ולישובים היהודיים בחוף המערבי של הכנרת.
אחיו הצעיר ראובן דפני עלה ארצה שנה אחריו והיה ממקימי עין גב אף הוא.
אביו ואחיו הבכור רודולף נכלאו באפריל 1941 במחנה ביוגוסלביה שהיה באזור בו שלטו האיטלקים. הם שרדו ועלו לארץ ישראל ב-1944 והתיישבו בקיבוץ עין גב. אמו נספתה בשואה.
שליחות מודיעינית ומאסר בדמשק.
ב-1941 חצה דפני שהיה המוכתר של עין גב בתעודות של הבריטים (עם עוד חבר קיבוץ) את הגבול לסוריה, בשליחות ההגנה והבריטים, כדי לתאם עם מוכתר הכפר השכן שיתוף פעולה לקראת הפלישה הבריטית לסוריה. בזמן המפגש עם המוכתר הערבי הייתה הלשנה לבולשת הצרפתית, והשניים נתפסו ונשפטו לחודש מאסר בכלא בדמשק. הם קיבלו תמיכה של המוכתר הערבי, ושל הקהילה היהודית, שאף העמידה לרשותם עו"ד מקומי, לאחר שבועיים שילמו קנס, הוחזרו לישראל ונאסרו בכלא בצפת עד שיחרורם.
שליחות הצנחנים הארץ-ישראלים במלחמת העולם השנייה.
אפרא התגייס לפלמ"ח ב־1941 ושירת בפלוגה א'. עם תחילת ההתארגנות למפעל השליחים-הצנחנים, הוא התנדב לשליחות משירותו בפלמ"ח.
הוא התנדב למשלחת צנחני הישוב היהודי בארץ ישראל. המתנדבים עברו מסלול הכשרה ארוך ומיונים שהתבצעו על ידי הבריטים, וכללו אימונים בארץ ישראל ובמצרים. לאחר כל שלבי המיונים המשלחת מנתה 37 צנחנים, ביניהם אחיו ראובן דפני. הוא תוכנן לצנוח ביוגוסלביה, לחבור לפרטיזנים היוגוסלבים של טיטו, וללוות את הצנחנים האחרים שהיו מתוכננים לחצות את הקווים למדינות היעד שלהם תחת הכיבוש הגרמני. עם זאת, בעת השהיה בבסיס המשלחת בבארי שבאיטליה דפני חלה ולא יכול היה לצנוח, ועל כן המשיך לפעול בבסיס המשלחת בבארי.
בהמשך השליחות באיטליה, אפרא התנדב כאזרח לצבא ארצות הברית, בשם הכיסוי George Carpenter, ליחידה בשם OSS – המשרד לשירותים אסטרטגיים, שהפך לאחר סיום המלחמה להיות ה CIA, הייתה זו יחידת מודיעין לפעולות מיוחדות שביצעה פעולות קומנדו ומודיעין מאחורי קווי האויב.
דפני השתתף בפעולות רבות של היחידה בשטחים בשליטת הצבא הגרמני בצפון איטליה.
מפקד אזור עין גב במלחמת העצמאות.
עם סיום השליחות באירופה, הוא מונה על ידי ההגנה להיות מפקד האזור (מא"ז) של עין גב. הוא הכין את היישוב למלחמת העצמאות, הפעיל מערך אימונים צבאיים של חברי וחברות המשק, פיקד על בניית מערך הגנה היקפי של היישוב ובו מספר שכבות הגנה, החליט על בניית בונקר גדול סמוך לחוף הים, ודאג לאספקת נשק ותחמושת ללוחמי הקיבוץ.
במלחמת העצמאות היה הקיבוץ יישוב יהודי יחידי בחוף המזרחי של הכנרת, והכפר הערבי אלסמרא ניתק את הקיבוץ מיישובי עמק הירדן. לקראת ההפוגה הראשונה ובמהלכה הותקפה עין גב. שורת התקפות על ידי הצבא הסורי, צבא ההצלה. וכוחות מקומיים מכפרי הסביבה, נהדפו.
הוא היה מפקד עין גב במלחמת העצמאות לכל אורכה, בפיקודו לוחמי הקיבוץ כבשו את הר סוסיתא עליו היו מוצבים של הצבא הסורי שהיוו איום מתמיד לתושבי הקיבוץ. משלט הסוסיתא שימש מאז כמאחז ביטחוני של מדינת ישראל עד לכיבוש רמת הגולן במלחמת ששת הימים.
פינוי הילדים מעין גב.